Prof. dr. p. Edvard Kovač, univ. dipl. teol

Teološka fakulteta Univerz v Ljubljani in Toulousu

**Vsak človek je izjemna redkost**

Prosvetljenska miselnost, ki je prebudila v nas zavest, da ima vsak človek svoje dostojanstvo in da je vsaka človeška oseba zahteva spoštovanje, je v naši zavesti postala že nekaj samo po sebi umevnega. Pa ne samo v demokratičnih družbah, kjer zahtevamo, da smo pred zakonom vsi enaki, tudi v osebnih odnosih predpostavljamo, da naj vsaka beseda izraža spoštljivost do drugega.

Tako bi lahko rekli, da so že naše stare mame bile Kantove učenke, čeprav morda niti vedele niso, da je kdaj živel Immanuel Kant. To pomeni, da si vsi ljudje želimo pravičnosti in miru, ohranitve narave in družbo, kjer bi bil vsak človek nepogrešljiva vrednota, cilj sam na sebi. Zaradi tega se ne moremo več poslužiti človeške osebe za doseganje svojih ciljev.

Morda današnji sekularni družbi manjka zavest, da ta prosvetljenska miselnost o dostojanstvu vsakega človeka pravzaprav izvira iz biblične kulture. Sveto pismo namreč uči. da smo vsi ljudje Božji otroci in smo za to v neki meri deležni Stvarnikove naklonjenosti.

Vendar pa nas bolniki z redkimi boleznimi danes opozarjajo še na nekaj zelo pomembnega. Govorijo nam o tem, kako je vsak izmed nas nekaj redkega, nekaj posebnega in da njegova svojstvenost ne more biti samo del nek celote, ampak ostane nekaj enkratnega in neponovljivega tudi takrat, ko se kot posameznik potopi v celoto človeštva.

Na to pa nas opozarja morda največji filozof etike 20. stoletja. To je judovski filozof Emmanuel Levinas, ki se je navdihoval ne samo pri antičnih Grkih, ampak tudi iz Biblije. Poudaril je, da ima vsak človek obličje in ta njegov obraz je gol, zato nas vznemiri, ko nam kaže svojo nemoč, krhkost in tudi ranljivost. Ko nas gleda, se nas dotakne in ne moremo reči, da se nas njegov pogled ni dotaknil in sicer kar v dveh smislih. Vsakogar izmed nas se dotakne najprej fizično, hkrati pa tudi etično. Kadar me je pogledal, ne morem več reči, da se me njegov poglede ne tiče: odslej bo šel njegov pogled za menoj, koder koli bom hodil, ne morem se mu nikamor skriti.

Zato bi lahko rekli, da je drugi s svojim golim obličjem ne samo tisti, ki me vedno nekaj prosi, ampak mi tudi pomaga, da jaz sam ob njem sprejmem svoje poslanstvo. Drugi je potemtakem s svojo posebnostjo in enkratnostjo tudi moj učitelj najvišje etičnosti. Čim bolj je nekdo v svoji bolezni redek in enkraten, tem izjemnejša mora biti ob njem moja etična odgovornost.

V tem smislu nas bolniki z redkim boleznimi, do katerih smo še posebej pozorni, počlovečujejo, ker so učitelji naše enkratnosti, ki se kaže v etični skrbi.

Naj omenim še filozofa Friderika Nietzscheja, ki je dejal, da je »s krvjo pisal svoje knjige«. Ta stavek nas lahko spomni na hemofilike, ki tudi s svojo krvjo, ne se samo s svojim obličjem, govorijo o svoji posebnosti in enkratnosti. Na obličju opazimo solzo, trpljenje drugega in ga zato želimo potolažiti, mu olajšati gorje.  Hemofiliku pa moramo prvenstveno zaustaviti kri, kar pomeni, da smo odgovorni ne samo za njegovo počutje, ampak dobesedno za njegovo življenje. Namreč, tudi oni pišejo knjigo življenja s svojo krvjo. Ti bolniki nas vabijo v boj za življenje, zato ob njih spoznamo, kako velik dar je živeti, in kašni izjemni svečeniki življenja postajamo ob njih.

V tem smislu se lahko povrnemo k Levinasu in z njim rečemo, da nas drugi s svojim pogledom izvoli in dobesedno »ordinira«, znova v dveh pomenih. Postavlja nas v »ordo« ali etični red, a ta je hkrati sveti red, zato nas še posvečuje, saj ordinacija pomeni v krščanski tradiciji tudi zakramentalno posvečenje. Šele ob enkratni odgovornosti do drugega, h kateri nas vabi bolnik z redko boleznijo, tudi naše življenje postane posvečeno življenje.

Levinas je uvedel v filozofijo etike pojem etične izvoljenosti. Res je, ob bolniku, ki je nekaj izjemnega, nekaj redkega, se čutim tudi sam izvoljen, da mu stojim ob strani. Ob njem se zavem svoje redkosti in svoje enkratnosti, saj te odgovornosti ne morem prelagati na druge. Jaz sam sem ob njem izvoljen, da skrbim zanj, zato mu moram odgovoriti, moram spregovoriti, moram nekaj narediti. Levinas pravi, da postanem prerok, ki opravlja poslanstvo neskončne etičnosti. Tega preroškega poslanstva si ne morem izbrati sam, lahko pride le od drugega.

Bolnikom z redkimi boleznimi moramo razkriti, kako so nam dragoceni. Zato naj sprejmejo svojo enkratnost ter naj se začno zavedati, kako izjemen dar so za vse nas. Njihovo življenje ima za nas izjemen etični pomen, ki nam ga podarjajo, Brez njih se ne bi zavedali v popolnosti svoje človeškosti.